Diari Oficial de la Generalitat Valenciana


Sumari del DOGV 6988, del 21-03-2013 (2013/2644)

Notificació de la sentència dictada en les actuacions sobre mesures en relació amb els fills número 883/2012.
-------------------------------------------------------------------------------------------------------------

### Dades del document

Número de DOGV
:   6988

Data del DOGV
:   21-03-2013

Secció del DOGV
:   IV. ADMINISTRACIÓ DE JUSTÍCIA

Número del document
:   2013/2644


Organisme emissor
:   Jutjat de Primera Instància Número 9 de València

Tipus de document
:   Edicte

Notificació de la sentència dictada en les actuacions sobre mesures en relació amb els fills número 883/2012. [2013/2644]  
Mesures en relació amb els fills 000883/2012   
Demandant: Nana Berulava.   
Procuradora: Nuria Juan Muñoz.   
Demandat: Ivan Markiv.   
Procurador/a: -   
Antonio Rodríguez-Moldes Peiró, secretari del Jutjat de Primera Instància número 9 de València, mitjançant este edicte faig saber que en les actuacions de mesures en relació amb els fills seguides amb el número 000883/2012, a instàncies de Nana Berulava contra Ivan Markiv, en situació de rebel·lia, en les quals, en data 15 de novembre de 2012, ha recaigut la sentència que té la part dispositiva que diu així:  
«Part dispositiva  
Estime íntegrament la demanda presentada per Nana Berulava contra Ivan Markiv i declare els següents efectes respecte del fill menor d'ambdós:  
1. La pàtria potestat compartida per ambdós progenitors.  
2. La guarda i custòdia del menor a favor de la mare.  
3. El següent règim de visites a favor del progenitor no custodi en la manera següent:   
A) Fins que el menor complisca els tres anys d'edat:  
- El pare pot tindre el fill els caps de setmana alterns des del dissabte, de 10.00 a 13.00 hores, i els diumenges, de 10.00 a 13.00 hores.  
  
- El pare tindrà el fill una vesprada a la setmana, dins de les possibilitats del seu treball, des de les 17.00 fins a les 19.00 hores.  
- Les vacacions de Nadal, Falles, Setmana Santa i Pasqua estaran dividides a mitges entre ambdós progenitors, amb alternança: corresponen a la mare els anys imparells i al pare els parells l'elecció, si bé el menor no pernoctarà amb el pare i el visitarà en els següents horaris de 10.00 a 19.00 hores.  
- Les vacacions d'estiu estaran dividides per setmanes, i l'horari s'establirà atenent a la curta edat del menor.  
B) A partir d'haver fet els tres anys d'edat:  
-El pare pot tindre el fill els caps de setmana alterns des del dissabte a les 10.00 hores fins a les 19.00 hores del diumenge.  
-El pare tindrà el seu fill dos vesprades a la setmana des de l'eixida d'escola fins a les 19.00 hores, i ambdós progenitors poden variar de mutu acord la vesprada de visita atenent a les necessitats que sorgisquen.  
- Els ponts festius s'uniran al cap de setmana corresponent per a l'aplicació del règim de visites.  
- Les festivitats dels dies assenyalats com del pare i de la mare correspondran a cada un d'ells, respectivament, amb independència de quin dels dos cònjuges tinga en eixes dates el menor.  
  
- Les vacacions de Nadal estaran dividides a mitges entre ambdós progenitors, amb alternança: correspon a la mare els anys imparells i al pare els parells l'elecció.  
- Les vacacions d'estiu s'entendran dividides per quinzenes des de l'inici de les vacacions estivals fins a la tornada a escola, i correspon l'elecció del període de vacacions a la mare els anys imparells i els parells al pare.  
- Quant a les vacacions de Setmana Santa i Pasqua seran també repartides a mitges: correspon l'elecció a la mare els anys imparells i al pare els parells.  
Durant els períodes de vacacions quedarà en suspens el règim de visites ordinàries de caps de setmana.  
El dia de l'aniversari del menor el gaudirà cada progenitor anualment i de forma alternativa, llevat que, d'acord comú, decidisquen ambdós cònjuges celebrar-lo conjuntament amb el fill, o repartir-lo a mitges.  
El fill serà arreplegat en el domicili de la mare pel pare o persona amb responsabilitat autoritzada pel pare i coneguda per la mare, i tornat en el mateix domicili, i l'ha d'entregar a la mare o a persona autoritzada per ella.  
4. El pare ha d'abonar a favor del seu fill una pensió d'aliments de 150 euros mensuals. L'esmentada quantitat serà ingressada dins dels cinc dies de cada mes en el compte que designe la mare i serà actualitzable anualment segons les variacions que experimente l'índex de preus al consum o l'índex que el substituïsca.  
5. Els gastos extraordinaris se sufragaran a mitges i parts iguals per ambdós progenitors.  
6. Perquè qualsevol dels progenitors puga traure el fill del territori nacional ha de comptar amb autorització judicial mentres el fill siga menor d'edat.  
No pertoca fer pronunciament exprés sobre la imposició de costes.  
  
Incloeu esta resolució en el llibre de sentències, deixeu-ne una testimoniança en les actuacions, notifiqueu-la a les parts i feu-los saber que esta resolució no és ferma i que s'hi pot interposar un recurs d'apel·lació en el termini de 20 dies, comptadors des de l'endemà de la notificació, que s'interposarà davant d'este Jutjat en la forma establida en els articles 458 i següents de la nova Llei d'Enjudiciament Civil.  
  
Esta és la meua sentència, que pronuncie, mane i firme.»  
  
I perquè valga de notificació de forma deguda a Ivan Markiv, en rebel·lia, expedisc i firme este edicte.   
  
València, 22 de febrer de 2013.- El secretari judicial: Antonio Rodríguez-Moldes Peiró.